‘Dronkbestuurder’ ry in verkeersbeamptes vasFoto: African News Agency Twee verkeersbeamptes het ernstige beserings opgedoen toe ŉ beweerde dronkbestuurder Saterdagaand in Durban met sy bakkie in hul motor vasgery het. Die man het ook ernstige beserings opgedoen. Zinhle Mngomezulu, woordvoerder van die KwaZulu-Natalse Padverkeersinspektoraat, het gesê die twee beamptes is beseer toe die man op die N2 in ŉ noordelike rigting naby die KwaMashu-afrit hul motor van agter getref het. “Die bestuurder van die bakkie is by die Greenwood-polisie aangekla,” het Mngomezulu gesê. Die twee beamptes was besig om ŉ vragmotor af te trek toe die ongeluk plaasgevind het. Chris Botha, woordvoerder van Netcare 911, het gesê die drie mans is in ŉ ernstige toestand na die Umhlanga-hospitaal geneem.